No je dome la musiche, che par plui motîfs e à une sô fuarce particolâr. Ancje la produzion audiovisive e je sei une forme di esistence e resistence culturâl des lenghis minorizadis che un strument pe lôr promozion, intune suaze complessive di tutele e normalizazion.
Al è emblematic ce che al è saltât fûr intai ultins trente agns in Friûl e par furlan, a tacâ dal classic e pionieristic “Maria Zef” e di chel “cult movie” che al è “Lidrîs Cuadrade di Trê”.
La “Mostre dal Cine Furlan” e il “Concors par Tescj Cinematografics in Lenghe Furlane” a àn judât il disvilup di gnovis produzion. La funzion di chestis dôs manifestazions inmaneadis dal CEC – Centro Espressioni Cinematografiche di Udin e je, in chest setôr, sù par jù compagne di chê davuelte tal cjamp de musiche dal “Premi Friûl”.
Juste une desene di dîs indaûr, ai 18 di Dicembar, si è davuelte li dal Visionario di Udin la premiazion de novesime edizion dal “Concors”.
Ve chi cemût che e je lade.
La jurie de novesime edizion dal “Concors par Tescj Cinematografics in Lenghe Furlane”, componude di Giorgio Cantoni, Roberto Iacovissi e Donato Toffoli, che si jerin dâts dongje ai 9 di Otubar dal 2012, dopo di vê valutât ducj i lavôrs presentâts in concors e à assegnât chescj premis:
Pe sezion senegjaturis il prin premi al è lât a “La conte dal re e da la badante” di Andro Peressutti e Riccardo Sabbadini cun cheste motivazion: “Pe sô origjinalitât e pal stîl inovatîf riferît aes tematichis frontadis intune prospetive sureâl e metafisiche”.
Cun di plui, la jurie e à vût chê di segnalâ la senegjature “La strie” di Linda Picco e Andrea Carta cun cheste motivazion: “Une senegjature sute, svelte e ben sestade”.
Pe sezion storiis par film, la jurie e à decidût di segnalâ “La cliniche dai mats” di Flavio D’Osualdo cun cheste motivazion: “Une storie contade cun fantasie, cuntun bon ritmi e cun capacitât di coinvolziment”.
Pe sezion storiis par film la jurie no à assegnât il prin premi e pe sezion dedicade ai saçs e à decidût di no assegnâ nissun ricognossiment.
Pal 2012, la jurie e à conferît il premi “Mario Quargnolo” – premi bienâl dedicât a autôrs e personalitâts dal mont dal cine che a àn dât un contribût sostanziâl pe cressite dal audiovisîf furlan – al regjist Massimo Garlatti-Costa cun cheste motivazion: “Pal impegn inte ativitât che al puarte indenant di agns incà par un cine in lenghe furlane di cualitât e inovatîf”.
Tra lis altris, Massimo Garlatti-Costa al veve partecipât cuntune sô opare a di une iniziative inmaneade a Turin de associazion Lidrîs e Butui ancjemò tal 2003.
Dilunc de serade, tra premiazions e proiezions, a son stadis presentadis ancje dôs publicazions: il numar 11 de riviste di cine in lenghe furlane “Segnâi di lûs” e il libri “I lûcs dal cine / I luoghi del cinema / Kraji filma” di Carlo Gaberscek.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn